Αριθμ. 54848 ΕΞ 2022
Καθορισμός επιχορήγησης των πληγέντων από τις πλημμύρες που έλαβαν χώρα από 14 έως 25 Φεβρουαρίου 2019 σε περιοχές της Περιφερειακής Ενότητας Ρεθύμνου της Περιφέρειας Κρήτης (ενίσχυση ήσσονος σημασίας).
Ο ΥΠΟΥΡΓΟΣ ΟΙΚΟΝΟΜΙΚΩΝ
Έχοντας υπόψη:
1. Τις διατάξεις του ν. 4797/2021 «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση και λοιπές επείγουσες διατάξεις» (Α’ 66) και ιδίως του άρθρου 4, των παρ. 5 και 7 του άρθρου 7, της παρ. 1 του άρθρου 22, της παρ. 1 του άρθρου 23 και των παρ. 3 και 7 του άρθρου 24.
2. Τις διατάξεις του Κεφαλαίου ΙΑ «Ψηφιακή Διαφάνεια - Πρόγραμμα Διαύγεια» του ν. 4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) Ηλεκτρονικές Επικοινωνίες (Ενσωμάτωση στο Ελληνικό Δίκαιο της Οδηγίας (ΕΕ) 2018/1972) και άλλες διατάξεις» (Α’ 184) και τον ν. 3469/2006 «Εθνικό Τυπογραφείο, Εφημερίς της Κυβερνήσεως και λοιπές διατάξεις» (Α’ 131).
3. Τις διατάξεις του άρθρου 13 του ν. 4622/2019 «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης» (Α’ 133).
4. Τις διατάξεις των άρθρων 20, 23, 56, 77, 78, 79 και 80 ν. 4270/2014 «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) - δημόσιο λογιστικό και άλλες διατάξεις» (Α’ 143).
5. Τις διατάξεις του ν. 3852/2010 «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης» (Α’ 87) και ιδίως του άρθρου 160.
6. Τις διατάξεις του άρθρου 10 του ν. 2576/1998 «Βελτίωση των διαδικασιών για την ανάθεση της κατασκευής των δημοσίων έργων και άλλες διατάξεις» (Α’ 25), όπως τροποποιήθηκε με το άρθρο 84 του ν. 4313/2014 «Ρυθμίσεις θεμάτων Μεταφορών, Τηλεπικοινωνιών και Δημοσίων Έργων και άλλες διατάξεις» (Α’ 261).
7. Το π.δ. 83/2019 «Διορισμός Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (Α’ 121).
8. Το π.δ. 142/2017 «Οργανισμός του Υπουργείου Οικονομικών» (Α’ 181).
9. Τις διατάξεις του άρθρου 5 του π.δ. 80/2016 «Ανάληψη υποχρεώσεων από τους διατάκτες» (Α’ 145).
10. Τις διατάξεις του άρθρου 90 του Κώδικα νομοθεσίας για την Κυβέρνηση και τα Κυβερνητικά όργανα» (π.δ. 63/2005, Α’ 98), σε συνδυασμό με την παρ. 22 του άρθρου 119 του ν. 4622/2019 (Α’ 133).
11. Την υπό στοιχεία 74617 ΕΞ 2021/23-6-2021 (ΑΔΑ: 68ΦΓΗ-ΧΟΨ) απόφαση του Υπουργού και του Υφυπουργού Οικονομικών: «Ρύθμιση ειδικότερων θεμάτων επί των διαδικασιών επιχορήγησης επιχειρήσεων για θεομηνίες του ν. 4797/2021 (Α’ 66)» (Β’ 2670), την υπό στοιχεία 110065 ΕΞ 2021/10-09-2021 (ΑΔΑ: 654ΩΗ-ΔΧ0, Β’ 4203) τροποποίησή της και την υπό στοιχεία 147036 ΕΞ 2021/22-11-2021 (ΑΔΑ: Ψ9Ρ2Η-8ΨΙ, Β’ 5424) τροποποίησή της.
12. Την υπ’ αρ. 1009/07-01-2022 απόφαση του Γενικού Γραμματέα Δημοσίων Επενδύσεων - ΕΣΠΑ του Υπουργείου Ανάπτυξης και Επενδύσεων - (ΑΔΑ: 6ΦΘΕ46ΜΤΛΡ-Χ57).
13. Την υπό στοιχεία Δ.Α.Ε.Φ.Κ.-Κ.Ε/8832/Α325/ 05-11-2019 (Β’ 4383 και Β’ 4747 - Διόρθωση σφάλματος) κοινή απόφαση των Υπουργών Εσωτερικών - Ανάπτυξης και Επενδύσεων - Οικονομικών - Υποδομών και Μεταφορών, με την οποία οριοθετούνται περιοχές των Περιφερειακών Ενοτήτων Ρεθύμνου και Χανίων της Περιφέρειας Κρήτης που επλήγησαν από τις πλημμύρες που έλαβαν χώρα από 14 έως 25 Φεβρουαρίου 2019.
14. α) Τον Κανονισμό (ΕΕ) υπ’ αρ. 1407/2013 της Επιτροπής της 18ης Δεκεμβρίου 2013 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (EE L 352 της 24/12/2013 σελ. 1) και ιδίως το άρθρο 3 αυτού.
β)	Το γεγονός ότι με τη χορήγηση της παρούσας ενίσχυσης δεν προκαλείται υπέρβαση του ανωτάτου ορίου ενισχύσεων ήσσονος σημασίας, όπως αυτό καθορίζεται στον Κανονισμό (ΕΕ) υπ’ αρ. 1407/2013.
15. α) Τον Κανονισμό (ΕΕ) υπ’ αρ. 1408/2013 της Επιτροπής της 18ης Δεκεμβρίου 2013 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας («de minimis») στον γεωργικό τομέα (EE L 352 της 24/12/2013 σελ. 9) και ιδίως το άρθρο 3 αυτού.
β)	Το γεγονός ότι με τη χορήγηση της παρούσας ενίσχυσης δεν προκαλείται υπέρβαση του ανωτάτου ορίου ενισχύσεων ήσσονος σημασίας, όπως αυτό καθορίζεται στον Κανονισμό (ΕΕ) υπ’ αρ. 1408/2013.
16. Η υπό στοιχεία 111822 ΕΞ 2021/14-9-2021 (ΑΔΑ: ΨΦΛΘΗ-ΖΦ7) εγκύκλιος «Παροχή διευκρινίσεων για την εφαρμογή του ν. 4797/2021 (Α’ 66)».
17. Την υπό στοιχεία υπό στοιχεία 84198 ΕΞ 2020/ 04.08.2020 κοινή υπουργική απόφαση «Καθορισμός αποζημίωσης των πληγέντων από τις πλημμύρες που έλαβαν χώρα από 14 έως 25 Φεβρουαρίου 2019 σε περιοχές της Περιφερειακής Ενότητας Ρεθύμνου της Περιφέρειας Κρήτης» (Β’ 3240).
18. Το υπ’ αρ. 126/16-04-2020 έγγραφο του τμήματος Πολιτικής Προστασίας της Π.Ε. Ρεθύμνου της Διεύθυνσης Πολιτικής Προστασίας της Περιφέρειας Κρήτης.
19. Το υπό στοιχεία 43170 ΕΞ2022/31.03.2022 έγγραφο του Τμήματος Κρατικών Ενισχύσεων της Διεύθυνσης Εποπτευόμενων Φορέων της Γενικής Διεύθυνσης Οικονομικών Υπηρεσιών του Υπουργείου Οικονομικών.
20. Την ανάγκη υποστήριξης των επιχειρήσεων που είναι εγκατεστημένες και λειτουργούν σε περιοχές της Περιφερειακής Ενότητας Ρεθύμνου της Περιφέρειας Κρήτης και επλήγησαν από τις πλημμύρες που έλαβαν χώρα από 14 έως 25 Φεβρουαρίου 2019 και για τις οποίες εκκρεμεί η εκταμίευση επιχορήγησής τους.
21. Την υπό στοιχεία 43746 ΕΞ2022/01.04.2022 εισήγηση της Γενικής Διεύθυνσης Οικονομικών Υπηρεσιών του Υπουργείου Οικονομικών.
22. Το γεγονός ότι, από τις διατάξεις της παρούσας, δεν προκαλείται επιπλέον δαπάνη στον κρατικό προϋπολογισμό πέραν της προβλεπόμενης στην υπό στοιχεία 84198 ΕΞ 2020/04.08.2020 (Β’ 3240) κοινή υπουργική απόφαση σε βάρος του Προϋπολογισμού Δημοσίων Επενδύσεων του Υπουργείου Οικονομικών (ΣΑΕ 051 ΚΩΔ. ΕΡΓΟΥ 2021ΣΕ05100001), αποφασίζουμε:
Άρθρο 
μόνο
1. Παρέχεται επιχορήγηση την αντιμετώπιση των ζημιών που προκλήθηκαν από τις πλημμύρες που έλαβαν χώρα από 14 έως 25 Φεβρουαρίου 2019 σε περιοχές της Περιφερειακής Ενότητας Ρεθύμνου της Περιφέρειας Κρήτης, οι οποίες έχουν οριοθετηθεί με την υπό στοιχεία Δ.Α.Ε.Φ.Κ.-ΚΕ/8832/Α325/05-11-2019 κοινή απόφαση των Υπουργών Εσωτερικών - Ανάπτυξης και Επενδύσεων - Οικονομικών - Υποδομών και Μεταφορών, σύμφωνα με τις διατάξεις του ν. 4797/2021, ιδίως των άρθρων 4, 7, 22, και 24 του νόμου αυτού και των Κανονισμών (ΕΕ) 1407/2013 και 1408/2013.
2. Η επιχορήγηση παρέχεται για την αντιμετώπιση ζημιών των επιχειρήσεων οι οποίες έχουν καταγραφεί από την αρμόδια Επιτροπή εντοπισμού, καταγραφής και αποτίμησης ζημιών της Περιφέρειας σύμφωνα με το υπό στοιχεία 18 έγγραφο του προοιμίου και καλύπτει στοιχεία ενεργητικού, όπως κτιριακές εγκαταστάσεις, εξοπλισμό, πρώτες ύλες, εμπορεύματα, φορτηγά αυτοκίνητα δημόσιας και ιδιωτικής χρήσης, μέσα παραγωγής, συμπεριλαμβανομένου του εγγείου κεφαλαίου και αποθηκευμένα προϊόντα, τα οποία κατεγράφησαν ως κατεστραμμένα.
3. Η επιχορήγηση συνίσταται σε δωρεάν χρηματική ενίσχυση του Δημοσίου και είναι ίση με το 30% του συνόλου, της κατά περίπτωση εκτιμηθείσας ζημίας, από την αρμόδια Επιτροπή εντοπισμού, καταγραφής και αποτίμησης ζημιών της Περιφέρειας. Ειδικά για τις επιχειρήσεις οι οποίες έχουν ασφαλιστήριο συμβόλαιο, η επιχορήγηση συνίσταται σε δωρεάν χρηματική ενίσχυση του Δημοσίου και είναι ίση με το 30% του ποσού της εκτιμηθείσας ζημίας, το οποίο δεν καλύπτεται από το ασφαλιστήριο συμβόλαιο, με ανώτατο όριο τα ποσά που προβλέπονται στους υπό στοιχεία 14 και 15 Κανονισμούς της Ευρωπαϊκής Επιτροπής. Για την καταβολή της απαιτείται η ολοκλήρωση της διαδικασίας προσδιορισμού του ποσού της ζημίας που καλύπτεται από το ασφαλιστήριο συμβόλαιο.
4. Για την καταβολή της επιχορήγησης απαιτείται εντός προθεσμίας δύο μηνών από την έκδοση της παρούσης, η προσκόμιση των δικαιολογητικών της παρ. 1 του άρθρου 5 της υπό στοιχεία 74617 ΕΞ 2021/ 23-06-2021 (ΑΔΑ:68ΦΓΗ-ΧΟΨ, Β’ 2670) απόφασης του Υπουργού και του Υφυπουργού Οικονομικών στην αρμόδια Διεύθυνση της Γενικής Γραμματείας Οικονομικής Πολιτικής, την υπό στοιχεία 110065 ΕΞ 2021/10-09-2021 (ΑΔΑ: 654ΩΗ-ΔΧ0, Β’ 4203) τροποποίησή της και την υπό στοιχεία 147036 ΕΞ 2021/22-11-2021 (ΑΔΑ: Ψ9Ρ2Η-8ΨΙ, Β’ 5424) τροποποίησή της).
5. Επιπροσθέτως, απαιτείται η προσκόμιση Υπεύθυνης δήλωσης στην οποία να αναφέρονται όλες οι ενισχύσεις ήσσονος σημασίας τις οποίες έλαβε βάσει των Κανονισμών ΕΕ 1407/2013, 1408/2013 και 717/2014 η οικεία επιχείρηση και οι επιχειρήσεις που συνιστούν ενιαία επιχείρηση με αυτήν, κατά την έννοια των ως άνω Κανονισμών, κατά το οικονομικό έτος δημοσίευσης της παρούσας απόφασης και κατά τα δύο προηγούμενα οικονομικά έτη. Οι ενισχύσεις αυτές αθροιζόμενες με την παρούσα ενίσχυση δεν θα πρέπει να υπερβαίνουν το ποσό των 200.000 ευρώ, εφόσον υπάγονται στον Κανονισμό (ΕΕ) 1407/2013 (το αντίστοιχο ανώτατο ποσό για επιχειρήσεις που εκτελούν οδικές εμπορευματικές μεταφορές για λογαριασμό τρίτων, είναι 100.000 ευρώ), ή το ποσό των 20.000,00 ευρώ, εφόσον υπάγονται στον Κανονισμό (ΕΕ) 1408/2013, ειδάλλως η επιχείρηση δεν θα δικαιούται επιχορήγησης.
6. Η βεβαίωση περί του ύψους των ζημιών παρέχεται από την αρμόδια Υπηρεσία της Περιφέρειας με βάση τις ζημιές που κατέγραψαν οι αρμόδιες επιτροπές. Από το ύψος της εκτιμηθείσας ζημίας αφαιρείται τυχόν ασφαλιστική αποζημίωση που έλαβε ή πρόκειται να λάβει ο δικαιούχος. Σε κάθε περίπτωση, για την καταβολή της επιχορήγησης απαιτείται η ολοκλήρωση του προσδιορισμού του ποσού της ζημίας που καλύπτεται από ασφαλιστήριο συμβόλαιο.
7. Μετά την ολοκλήρωση της επεξεργασίας και του ελέγχου των στοιχείων του φακέλου, ο φάκελος διαβιβάζεται από την αρμόδια Διεύθυνση της Γενικής Γραμματείας Οικονομικής Πολιτικής, στη Γενική Διεύθυνση Οικονομικών Υπηρεσιών (ΓΔΟΥ) του Υπουργείου Οικονομικών, συνοδευόμενος από την αναλυτική κατάσταση των πληγεισών επιχειρήσεων της παρ. 4 του άρθρου 5 της υπό στοιχεία 74617 ΕΞ 2021/23-06-2021 (ΑΔΑ:68ΦΓΗ-ΧΟΨ) απόφασης του Υπουργού και του Υφυπουργού Οικονομικών (Β’ 2670), σε ηλεκτρονική μορφή. Η ΓΔΟΥ προβαίνει σε εκκαθάριση και πληρωμή στους δικαιούχους.
8. Τα δικαιολογητικά της παρ. 4 τηρούνται στην αρμόδια Διεύθυνση της Γενικής Γραμματείας Οικονομικής Πολιτικής του Υπουργείου Οικονομικών για δέκα (10) έτη από την ημερομηνία καταβολής της επιχορήγησης.
9. Οι υπηρεσίες της Περιφέρειας υποχρεούνται να τηρούν για διάστημα πέντε (5) τουλάχιστον ετών το σύνολο των φακέλων και σχετιζόμενων εγγράφων και δικαιολογητικών επιχορήγησης κάθε επιχείρησης για τους σκοπούς του ελέγχου του άρθρου 21 του ν. 4797/2021.
10. Κατά τα λοιπά εφαρμόζεται η υπό στοιχεία 74617 ΕΞ 2021/23-06-2021 (ΑΔΑ:68ΦΓΗ-ΧΟΨ, Β’ 2670) απόφαση του Υπουργού και του Υφυπουργού Οικονομικών, η υπό στοιχεία 110065 ΕΞ 2021/10-09-2021 (ΑΔΑ: 654ΩΗ-ΔΧ0, Β’ 4203) τροποποίησή της και η υπό στοιχεία 147036 ΕΞ 2021/22-11-2021 (ΑΔΑ: Ψ9Ρ2Η-8ΨΙ, Β’ 5424) τροποποίησή της.
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 20 Απριλίου 2022
Ο Υπουργός
ΧΡΗΣΤΟΣ ΣΤΑΪΚΟΥΡΑΣ
